Diari Oficial de la Generalitat Valenciana


Sumari del DOGV 6345, del 01-09-2010 (2010/9348)

RESOLUCIÓ de 3 d'agost de 2010, del conseller de Solidaritat i Ciutadania, per la qual es regula i convoca la huitena edició del Concurs Internacional de Fotografia de Cooperació al Desenrotllament: Objectiu Obert - Solidària 2010.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6345

Data del DOGV
:   01-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9348


Data del document
:   03-08-2010

Organisme emissor
:   Conselleria de Solidaritat i Ciutadania

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 3 d'agost de 2010, del conseller de Solidaritat i Ciutadania, per la qual es regula i convoca la huitena edició del Concurs Internacional de Fotografia de Cooperació al Desenrotllament: Objectiu Obert - Solidària 2010. [2010/9348]
La Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, establix en el punt tercer del seu article quart que, amb la finalitat d'implicar els ciutadans de la Comunitat Valenciana en la participació dels processos de desenrotllament dels països empobrits, es fomentaran i duran a terme actuacions orientades, entre altres, a informar, sensibilitzar, educar i comprometre la societat civil en les accions de cooperació.
En el seu desplegament, el Pla director de la Cooperació Valenciana 2008-2011, aprovat mitjançant un Acord de 28 de desembre de 2007, del Consell (DOCV núm. 5673, de 4 de gener de 2008), inclou dins dels instruments de la cooperació valenciana la sensibilització social i l'educació per al desenrotllament, que tenen com a destinatària a la població de la Comunitat Valenciana.
Este Pla director 2008-2011, preveu que les actuacions en matèria de sensibilització i educació al desenrotllament que duga a terme pel Consell es canalitzaran, entre altres mitjans, a través del Programa Solidària, projecte integral anual de sensibilització i educació per al desenrotllament, que inclou diverses accions en coordinació amb els diferents agents socials de la cooperació valenciana, dirigides a formar i proporcionar una millor percepció en la societat valenciana de les causes estructurals que generen les desigualtats en el món, a fi de potenciar la seua participació i compromís amb el desenrotllament dels països estructuralment empobrits del planeta, així com contribuir a generar uns valors i estils de vida més justos i solidaris.
Una d'estes accions, és el concurs internacional de fotografia Objectiu Obert, el qual, amb set edicions ja finalitzades, es convoca a fi de propiciar una informació i difusió correcta de la realitat dels països estructuralment empobrits, així com de generar una actitud de respecte, tolerància i sensibilització a través de les imatges.
De conformitat, amb el que preveu el Decret 198/2009, de 6 de novembre del Consell, modificat pel Decret 69/2010, de 30 d'abril, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com, en el Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania, (DOCV núm. 6274, de 25 de maig de 2010), desenrotllat per l'Orde 9/2010, de 25 de juny, de la Conselleria de Solidaritat i Ciutadania, resolc:
Primer
Convocar la huitena edició del Concurs Internacional de Fotografia de Cooperació al Desenrotllament, Objectiu Obert - Solidària 2010 i aprovar les bases per les quals es regula esta convocatòria, que s'inclouen com a annex I d'esta resolució.
Segon
Adoptar les mesures oportunes per al compliment i el desenrotllament d'esta resolució i per a resoldre les incidències que es plantegen en el seu desplegament i execució.
Tercer
La present convocatòria no necessita notificació ni comunicació a la Comissió Europea, per no reunir els requisits establits en l'article 87 del Tractat Constitutiu de la Comunitat Europea, ja que l'obtenció del premi no suposa avantatge econòmic.
Contra la present resolució, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 3 d'agost de 2010.- El conseller de Solidaritat i Ciutadania: Rafael Blasco Castany.
Annex I
Bases per les quals es regula la huitena edició del Concurs Internacional de Fotografia de Cooperació al Desenrotllament Objectiu Obert - Solidària 2010
Base 1. Objecte del concurs i modalitats
1. Constituïx l'objecte del concurs convocat a través d'estes bases, la regulació i la concessió dels premis corresponents a la huitena edició del Concurs Internacional de Fotografia de Cooperació al Desenrotllament: Objectiu Obert - Solidària 2010.
2. El concurs tindrà dos modalitats:
a) Professional. Fotografies que hagen sigut preses per fotògrafs professionals i de premsa.
b) Ciutadana. Fotografies preses per qualsevol persona, aficionada a la fotografia, que tinga la seua residència en la Comunitat Valenciana.
Base 2. Participants
1. Podran participar en esta convocatòria, en la seua modalitat professional, fotògrafs professionals o de premsa, majors d'edat, de qualsevol nacionalitat.
2. Podran presentar-se a esta convocatòria, en la seua modalitat ciutadana, fotògrafs aficionats majors d'edat, de qualsevol nacionalitat, que tinguen la seua residència en la Comunitat Valenciana.
3. No podran presentar-se a este concurs les persones premiades en l'edició immediatament anterior a esta.
Base 3. Condicions tècniques de les fotografies
1. En la modalitat professional, s'admetran un màxim de tres fotografies per cada autor o autora, independentment o formant part d'un portafoli, sobre la mateixa temàtica.
2. En la modalitat ciutadana, s'admetrà una única fotografia per cada autor o autora.
3. Les fotografies hauran de ser originals i inèdites.
4. Podran ser en blanc i negre o color, tècnica lliure, sempre que no siguen reproduccions.
5. Hauran d'anar muntades en passe par tout o qualsevol altre suport rígid.
6. Quant a les dimensions de les fotografies, els costats oscil·laran entre un mínim de 30 cm i un màxim de 75 cm, indiferentment en posició vertical o horitzontal.
7. Hauran d'anar acompanyades d'un CD-ROM, DVD o un altre suport electrònic amb les fotografies en format digital i d'alta resolució, preferentment en format jpg, tif o bmp.
8. Han d'haver-se pres durant l'any 2009.
9. No han d'haver obtingut cap premi abans de la seua presentació al concurs.
Base 4. Contingut de les obres
1. Els treballs presentats hauran de respectar el codi de conducta d'imatges i missatges a propòsit del tercer món, aprovat per l'assemblea general del comité d'enllaç de les organitzacions no governamentals europees. Segons este, les imatges han de propiciar el coneixement objectiu de les realitats dels països del sud, mostrar absolut respecte per la dignitat de les persones i dels pobles, destacar valors com la justícia, la solidaritat i la responsabilitat, i intentar mostrar el paper de la dona com a protagonista del desenrotllament en els països estructuralment empobrits.
2. Al seu torn, han d'evitar missatges i imatges catastrofistes, idíl·liques, generalitzadores i discriminatòries, que expressen superioritat d'uns països sobre altres, o que mostren a persones com a objectes de la nostra compassió i no com a socis en el treball conjunt de desenrotllament.
Base 5. Presentació de les fotografies i altres documents
1. Les fotografies, sense firmar, aniran acompanyades obligatòriament de:
a) La instància, que figura com a annex II d'esta resolució, degudament omplida i firmada.
b) Autorització expressa a la Conselleria de Solidaritat perquè comprove les dades d'identitat a través del sistema de Verificació de Dades d'Identitat, segons establix el Reial Decret 522/2006, de 28 d'abril.
En cas de no autoritzar-ne la comprovació, haurà de presentar còpia del següent document DNI - NIE - passaport / DNI - NIE - passaport.
c) Per a les obres que opten a la modalitat professional: declaració jurada, segons el model que consta en el Portal de la Generalitat (www.gva.es) accedint als apartats «Guia Prop»-«Tràmits i Servicis», en la qual es manifeste tindre la condició de fotògraf professional o de premsa, que la fotografia ha sigut presa durant l'any 2009, amb la intenció de ser publicada i que la dita fotografia no ha obtingut cap premi en el moment de la seua presentació al concurs.
d) Per a les obres que opten a la modalitat ciutadana: original o còpia compulsada del certificat del padró municipal on conste que la persona sol·licitant residix en la Comunitat Valenciana en el termini de presentació de les fotografies, en el cas que no conste acreditat en el DNI o passaport. Així com declaració jurada, segons model que figura en el Portal de la Generalitat (www.gva.es) accedint als apartats «Guia Prop»-«Tràmits i Servicis», en la qual es manifeste que la fotografia ha sigut presa durant l'any 2009 i que la dita fotografia no ha obtingut cap premi en el moment de la seua presentació al concurs.
e) El CD-ROM, DVD o un altre suport electrònic a què es referix la base 3 punt 5.
2. El lloc de presentació o remissió de les fotografies i la documentació a què es referix l'apartat anterior, serà la Direcció General d'Immigració i Cooperació al Desenrotllament, situada en la plaça Sant Nicolau, 2, CP 46800-Valencia, o en qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
Base 6. Termini de presentació
El termini de presentació de les fotografies començarà a partir de l'endemà a la publicació de la present convocatòria en el Diari Oficial de la Comunitat Valenciana i finalitzarà el 15 d'octubre de 2010.
Base 7. Exposició i preselecció de les obres
Les obres que reunisquen els requisits sol·licitats quant a autoria, condicions tècniques, contingut i presentació, s'exposaran en el lloc físic o virtual, i en la data que seran comunicats públicament, amb la suficient antelació i, en tot cas, en la pàgina web de la Conselleria de Solidaritat i Ciutadania (www.cic.gva.es), sense necessitat d'autorització expressa dels autors respectius. De totes les obres exposades, el públic visitant de l'exposició preseleccionarà, per mitjà de votació, les fotografies que seran avaluades pel jurat, fins a un terç d'aquelles, en cada una de les seues dos modalitats.
Base 8. Resolució del concurs
1. Per a la resolució del concurs es constituirà un jurat presidit pel director general d'Immigració i Cooperació al Desenrotllament, o persona que el substituïsca, i integrat pels següents vocals:
- El cap de Premsa de la Conselleria de Solidaritat i Ciutadania o persona que el substituïsca.
- Un representant de l'Agència EFE desginant per esta i nombrat per el director general d'Immigració i Cooperació al Desenrotllament.
- Un representant de les ONGD de la Comunitat Valenciana, nombrat per el director general d'Immigració i Cooperació al Desenrotllament.
- Un fotògraf professional de prestigi, nombrat per el director general d'Immigració i Cooperació al Desenrotllament.
Actuarà com a secretaria del jurat, amb veu i sense vot, una persona tècnica de la Direcció General d'Immigració i Cooperació al Desenrotllament.
2. El Jurat examinarà els treballs preseleccionats i formularà el seu veredicte, a fi de premiar aquelles obres que, al seu parer, posseïsquen un millor nivell de percepció visual i creativa. Han de suposar una reflexió sobre la vida, costums i problemes dels països desfavorits, generar una actitud de respecte i tolerància cap a altres cultures, i adoptar una postura compromesa i crítica cap a eixos esdeveniments.
El jurat podrà declarar deserts els premis.
3. El funcionament del jurat ha d'adaptar-se al que establix la present convocatòria i a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La competència per a resoldre la present convocatòria correspon al conseller de Solidaritat i Ciutadania, amb l'acord previ vinculant del jurat.
5. El termini per a resoldre serà de sis mesos des de la data de la publicació en el DOCV de la present resolució. Transcorregut este termini sense que s'haja produït resolució expressa, els participants podran entendre que les seues fotografies no han sigut premiades.
6. La resolució per la qual es concedisquen els premis serà publicada en el Diari Oficial de la Comunitat Valenciana i en la pàgina web de la Conselleria de Solidaritat i Ciutadania, www.cic.gva.es.
Base 9. Premis
1. S'establixen els següents premis per a la modalitat professional: un primer premi i dos accèssit, consistents en diplomes acreditatius d'esta condició.
2. S'establix, per a la modalitat ciutadana, un únic premi, consistent en diploma acreditatiu.
3. No podrà acumular-se en el mateix autor o autora dos o més dels tres primers premis assenyalats en els punts anteriors.
Base 10. Drets sobre les obres fotogràfiques
1. Els participants del concurs s'obliguen a cedir a la Generalitat tots els drets d'explotació dels treballs fotogràfics en règim de no exclusivitat. La Generalitat podrà realitzar, per si mateixa o a través de terceres persones físiques o jurídiques, la reproducció, distribució o publicació total o parcial de les fotografies, per al que queda expressament autoritzada per tots els participants del concurs, sense necessitat d'autorització expressa a l'efecte per part dels seus autors.
2. Així mateix, els participants seran responsables del contingut dels treballs presentats, així com de les reclamacions que es puguen formular per drets d'imatge.
Base 11. Obres premiades
Les fotografies premiades quedaran en propietat de la Direcció General d'Immigració i Cooperació al Desenrotllament.
Base 12. Devolució de les obres no premiades
1. Les fotografies no premiades podran recollir-se en les oficines de la Direcció General d'Immigració i Cooperació al Desenrotllament, durant un període de dos mesos naturals a partir de l'endemà a la clausura de l'exposició Objectiu obert - Solidària 2010.
2. Finalitzat el termini de devolució, s'entendrà que els autors o amos de les fotografies no retirades renuncien als seus drets sobre les mateixes, i estes passaran a ser propietat de la Generalitat, que podrà fer l'ús de les mateixes que estime convenient.
Base 13. Acceptació de les bases
La participació en el concurs suposa la total acceptació de les presents bases.
Base 14. Publicitat
A estes bases se'ls donarà publicitat per mitjà de la seua difusió en forma d'extracte, si fóra possible, a través de diversos mitjans de difusió autonòmics, nacionals o internacionals, com periòdics, revistes especialitzades, Internet, etc.